हिंदी में पहली लघुकथा किसने लिखी, कब लिखी, यह बहस का विषय रहा है। लेकिन सचेत रूप में लघुकथा के नाम से इस विधा में रचनाएँ बीसवीं शताब्दी के सातवें दशक में ही लिखी गईं। स्वतंत्रता के बाद के हालात (खासकर समाज में फैली विसंगतियों तथा राजनैतिक व प्रशासनिक भ्रष्टाचार) इस विधा के उद्भव के मुख्य कारणों में से हैं। मुल्क की आज़ादी के बाद पैदा हुई पीढ़ी का लघुकथा के विकास में विशेष योगदान रहा है। यह विधा पिछली सदी के आठवें व नवें दशक में बहुत चर्चित हुई और इसने एक आंदोलन का रूप धारण कर लिया। पत्र–पत्रिकाओं ने इसे अपने पन्नों पर सम्मानजनक स्थान दिया। लघुकथा की पत्रिकाएँ अस्तित्व में आई। अनेक पत्रिकाओं ने अपने लघुकथा विशेषांक प्रकाशित किए। विशेषांक प्रकाशित करने वाली पत्रिकाओं में सारिका तथा गंगा जैसी व्यवसायिक पत्रिकाएँ भी शामिल थीं। ऐसी परिस्थितियों में लघु–पत्रिकाओं व समाचारपत्रों में लघुकथाओं का प्रकाशित होना बहुत कठिन कार्य नहीं रहा। इस विधा के लघु आकार को देखकर बहुत से लोगों ने इसे लेखक बनने का शार्टकट रास्ता मान लिया। तभी तथाकथित लेखकों की एक भीड़ एकत्र हो गई जिसने लघुकथा को प्रदूषित करने में कोई कसर नहीं छोड़ी। कुछ लेखकों ने पैसे के बल पर अपनी पत्रिकाएँ निकालीं तथा अपनी बेहूदा रचनाएँ प्रकाशित कर साहित्य के इस क्षेत्र में जबरन धाक जमाने व मसीहा बनने के प्रयास किए। इस भीड़ ने लघुकथा का बहुत अहित किया और विधा के लिए कठिन परिस्थितियाँ पैदा कर दीं। इन्हीं विपरीत परिस्थितियों में कई ऊर्जावान् व समर्थ लेखक लघुकथा–लेखन से तौबा कर गए।